1Ikonimuɔ Pɔlu ka Baanabasi ba dua Yuuban mɛnnɔ yerɔ ma ba waasu kua sere tɔn dabinu naanɛ doke, Yuuba ka maa Gɛrɛkiba. 2Adama Yuu be ba yina bu naanɛ doke, ba tɔn tukobu mɔru seeya bu ka wa bu naanɛ dokeobu kɔ̃sa bwisikusi. 3Gɔro be, ba sina mi sɔ̃ɔ mɛɛru, ba waasu mɔ̀ ka wɔrugɔru ba Yinni naanɛ sãa. U bu dam wɛ̃ ba ka maamaaki ka sɔm damginu mɔ̀. Nge mɛya Yinni u ka sɔ̃ɔsi ma win durom mu sãawa gem. 4Adama wuu gen tɔmbu ba bɔnu kua yiru. Gaba yɔ̃ra ka Yuuba sannu. Gaba maa yɔ̃ra ka gɔro be. 5Sanam mɛya tɔn tukobu ka Yuu gabu, ka ben wirugibu sannu ba nɔɔ tia kua bu ka gɔro be wahala ko, bu be kpenu kasuku. 6Ye Pɔlu ka Baanabasi ba gia mɛ, yera ba kpikiru sua Likonin temɔ Lisiti ka Dɛɛbeɔ, ka yen baru kpaanɔ. 7Miya ba Labaari gea waasu mɔ̀. 8Lisitiɔ Pɔlu ka Baanabasi ba durɔ goo wa wìn naasu gu u sɔ̃. U ǹ maa sĩire mɛya ba ka nùn mara. 9U Pɔlun gari swaa daki. Yera Pɔlu u durɔ wi nɔni girari ma u wa ma win naanɛ dokebu tura u ka bɛkura, 10ma u gbãra u nɛɛ, a seewo a yɔ̃ra ka wunɛn naasu. Durɔ wi, u seewa fia ma u sanum wɔri. 11Sanam mɛ tɔn wɔru ge, ga wa ye Pɔlu kua ga nɔɔgiru sua ka Likonin barum ga nɛɛ, bɛsɛn bũna nu tɔmbu kɔsa ma nu na bɛsɛn mi. 12Ba Baanabasi soka Susi, Pɔlu maa Herimɛsi, yèn sɔ̃ wiya u waasu kua. 13Ma yãku kowo goo wi u sãa Susin bũu kɔ̃so, wìn bũu dira wãa wuun bɔkuɔ, u ka naa kinɛnu na, ka maa biibii wuu gen kɔnnɔwɔ. Wi ka tɔn be kpuro ba kĩ bu gɔro be yãkuru koosi. 14Sanam mɛ gɔro be, ba ye nua, ba ben yabenu gɛ̃ɛka ma ba duki da tɔn wɔru gen suunu sɔɔ ba gbãsukumɔ ba nɛɛ, 15durɔ bɛɛ, mban sɔ̃na i yeni mɔ̀. Bɛsɛn tii tɔmba nge bɛɛ. Sa bɛɛ Labaari gea tubusiamɔwa, kpa i ka gɔ̃ru gɔsia sãa kamgirun di i wura Gusunɔ Yinni wason mi, wi u wɔllu ka tem ka nim wɔ̃ku taka kua, ka yabu kpuro ye ya wãa ye sɔɔ. 16Yellu u dera tɔmbu kpuro ba ben gɔ̃ru kĩru kua. 17Adama u ǹ tii deri seeda sari, u gea kua, u bɛɛ gura nɛɛsiammɛ i ka dĩanu wa gbeaɔ nin saa sɔɔ, kpa i n ka nuku dobu mɔ. 18Baa mɛ ba gari yi gerua, ka nɔni swãa bakara ba tɔn be yinari bu bu yãkuru koosi. 19Adama Yuu gaba na Antiɔsi ka Ikonimun di ba tɔn wɔru ge swaa nim wia, ma ba Pɔlu kpenu kasuka ba nùn gawa ba ka da wuun biruɔ domi ba tamaa u guwa. 20Adama sanam mɛ naanɛ dokeoba na ba yɔ̃ ba nùn sikerenɛ, u seewa ma u wura wuu sɔɔ. Yen sisiru wi ka Baanabasi ba doona Dɛɛbe gia. 21Pɔlu ka Baanabasi ba Labaari gean waasu kua Dɛɛbeɔ, ma tɔn dabinu kua Yesun bwãabu mi. Yen biru ba kpam wura Lisitiɔ ka Ikonimuɔ ka maa Antiɔsi ye ya wãa Pisidiɔ. 22Ba naanɛ dokeobu tãsisia ba bu dam kã bu ka yɔ̃ra dim dim naanɛ dokebu sɔɔ. Ba bu sɔ̃ɔwa ma ba ǹ koo ko ba kun wahala dabinu wa bu sere du mi Gusunɔ u bandu swĩi. 23Ma ba Yesun yigbɛru baatere sɔɔ guro gurobu kua. Ye ba kanaru kua ka nɔɔ bɔkuru ba kpa, ba bu Yinni nɔmu sɔndia wi ba naanɛ doke. 24Yen biru ba Pisidin tem sara ba tura Panfilin tem sɔɔ. 25Ye ba waasu kua Perigaɔ ma ba sara ba da Ataliaɔ. 26Min di, ba goo nimkuu dua bu ka kpam wura Antiɔsiɔ, Sirin wuu mi, mi ba raa bu Gusunɔ nɔmu sɔndia u ka bu durom kɛ̃ sɔmbu ten sɔ̃ te ba kua ba kpa. 27Sanam mɛ ba tura Antiɔsiɔ, ba Yesun yigbɛru mɛnna, ma ba saara ye Gusunɔ ka bu kua kpuro, nge mɛ u swaa kua tɔn tukobu bu ka naanɛ doke. 28Ma ba tɛ mi, ka naanɛ dokeo be sannu.
Copyright
Learn More
bam_Latn zho_Hant eng_Latn